《过红梅阁一首》
宋代·程俱

春风如醇酒，着物物不知。能使死瓦色，化为明艳姿。

寒枯出繁秀，巧与节物期。江梅故幽独，绰约不自持。

居然北枝后，迨此白日迟。春风日浩荡，醉色回冰肌。

清妍有馀态，众芳谢凡卑。凭虚一回睇，俯仰岁月驰。

所恨培雪根，向来岁寒枝。差池弄芳晚，坐令颜色移。

颜色故妩媚，幽香无故时。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。